HMPRO จัดงบ 600 ลบ. ปรับปรุงโฮมโปรสาขาชัยพฤกษ์ ตั้งเป้ายอดขาย 80 ลบ./เดือน
HMPRO เทงบ 600 ลบ. ปรับปรุงโฮมโปรสาขาชัยพฤกษ์ วางเป้ายอดขายประมาณ 80 ล้านบาทต่อเดือน 
25 ก.พ. 2559

นายณัฏฐ์ จริตชนะ ผู้ช่วยกรรมการผู้จัดการ กลุ่มการตลาด บริษัท โฮมโปรดักส์ เซ็นเตอร์ จำกัด (มหาชน) หรือ HMPRO เปิดเผยว่า บริษัทได้ทุ่มกว่า 600 ล้านบาท ขยาย “โฮมโปร สาขาชัยพฤกษ์” ให้เข้ากับไลฟ์สไตล์ของผู้บริโภคและให้บรรยากาศดูทันสมัยยิ่งขึ้น ขณะเดียวกันก็ยังคงสร้างบรรยากาศที่อบอุ่นเพื่อสร้างความเป็นกันเองกับลูกค้า
ทั้งนี้บริษัทวางเป้าหมายยอดขายของสาขาใหม่แห่งนี้ไว้ประมาณ 80 ล้านบาทต่อเดือน และคาดการณ์ว่ายอดขายต่อบิลอาจเพิ่มขึ้นตามกำลังซื้อของลูกค้า และผู้เข้าใช้บริการ ที่มาจากกลุ่มลูกค้าในสัดส่วนเจ้าของบ้าน 90% แบ่งสัดส่วนเป็นลูกค้าบ้านเก่า 40% บ้านใหม่ 60% และกลุ่มเจ้าของโครงการ และผู้รับเหมาอีก 10%
นอกจากนี้ โฮมโปรยังได้ทุ่มงบกว่า 45 ล้านบาทเปิดตัวธุรกิจใหม่ สร้าง “Bike Club”ศูนย์รวมจักรยานแบรนด์ชั้นนำจากทั่วโลกมากกว่า 300 รุ่น ที่ใหญ่ที่สุดในอาเซียน เพื่อจับกระแสคนรักจักรยานและสุขภาพที่กำลังโตอย่างต่อเนื่อง โดยจะเปิดนำร่องสาขาแรกที่ “โฮมโปร ชัยพฤกษ์” 
พร้อมทั้งบริการหลังการขาย Service Center ในการดูแลจักรยานและการซ่อมบำรุงจากผู้เชี่ยวชาญเรื่องจักรยาน รวมถึงบริการติดตามผลทดสอบสำหรับการปั่นจักรยานก่อนใช้จริง เป็นที่แรกในประเทศไทยด้วย